นายกฯกำชับ3ธนาคารรัฐพร้อมเปิดรับสมัครกองทุนการออมฯ
รองโฆากรัฐเผย พล.อ.ประยุทธ์ กำชับ 3 ธนาคารรัฐเตรียมพร้อมให้บริการประชาชนสมัครกองทุนการออมแห่งชาติ คาดเลื่อนเปิดโครงการเป็น 20 ส.ค.
2 ส.ค. 2558

รองโฆากรัฐเผย พล.อ.ประยุทธ์ กำชับ 3 ธนาคารรัฐเตรียมพร้อมให้บริการประชาชนสมัครกองทุนการออมแห่งชาติ คาดเลื่อนเปิดโครงการเป็น 20 ส.ค.
เมื่อวันที่ 2 ส.ค. พล.ต. สรรเสริญ แก้วกำเนิด รองโฆษกประจำสำนักนายกรัฐมนตรี กล่าวว่า พล.อ.ประยุทธ์ จันทร์โอชา นายกรัฐมนตรี ได้ติดตามและกำชับให้การดำเนินโครงการกองทุนการออมแห่งชาติ ซึ่งดำเนินการผ่าน ธนาคารรัฐ 3 แห่ง คือ ธนาคารเพื่อการเกษตรและสหกรณ์ (ธกส.) ธนาคารออมสิน และ ธนาคารกรุงไทย ให้มีความพร้อมมากที่สุด ทั้งระบบการให้บริการ การให้คำปรึกษาของเจ้าหน้าที่ และทดสอบระบบทั้งหมดที่เกี่ยวข้องกับโครงการ เพื่อให้มีความสมบูรณ์และพร้อมให้บริการในวันเปิดโครงการ
"ในเบื้องต้นทราบว่า ธกส. ได้มีการซักซ้อมอบรมเจ้าหน้าที่และทดสอบระบบแล้ว ขณะที่ธนาคารออมสินได้ทำความเข้าใจกับเจ้าหน้าที่แล้วและกำลังทดสอบระบบรวมทั้งทำเรื่องชี้แจงไปยังธนาคารสาขา ทั้งนี้คาดว่า วันเปิดโครงการจะเลื่อนจากกำหนดเดิมคือวันที่ 18 ส.ค. เป็นวันที่ 20 ส.ค. เพื่อให้มีช่วงเวลาในการประชาสัมพันธ์ให้กลุ่มเป้าหมายได้รับทราบอย่างทั่วถึงครอบคลุมมากที่สุด" พล.ต.สรรเสริญ กล่าว
พล.ต.สรรเสริญ กล่าวอีกว่า กองทุนการออมแห่งชาติ มีเป้าหมายเพื่อกระตุ้นให้ประชาชนที่ไม่อยู่ในระบบบำเหน็จบำนาญ ซึ่งคาดว่ามีอยู่ประมาณ 30 ล้านคน ส่วนใหญ่ประกอบอาชีพอิสระ อาทิ อาชีพเกษตรกรรม แม่ค้าหาบเร่ มอเตอร์ไซค์รับจ้าง รถสามล้อ หรือแรงงานรายวันที่ไม่มีระบบสวัสดิการ ซึ่งสามารถสมัครได้ตั้งแต่อายุตั้งแต่ 15 - 60 ปี โดยใช้เอกสารหลักฐานเพียงบัตรประจำประชาชนใบเดียว 
ทั้งนี้เพื่อให้ ประชาชนกลุ่มนี้ได้สร้างระบบการออมเงินไว้ใช้ในยามเกษียณของ โดยรัฐบาลจะสมทบเงินให้ส่วนหนึ่ง ปีละไม่เกิน 13,200 บาท เมื่อออมจนเกษียณอายุ 60 ปี กองทุนจะจ่ายเงินบำนาญให้ทุกเดือนตลอดชีพ